Սուրեն Շահվերդյան (բեմադրիչ)

Սուրեն Վահեի Շահվերդյան (), բեմադրիչ, ռեժիսոր։

ՀՀ արվեստի վաստակավոր գործիչ, ՀՀ ժողովրդական արտիստ Վահե Շահվերդյանի որդին է։

Կենսագրություն 
Սուրեն Շահվերդյանը ծնվել է 1977 թվականին Վանաձոր քաղաքում։ 1994-1999 թվականներին սովորել է Երևանի թատրոնի և կինոյի պետական ինստիտուտի ռեժիսուրայի բաժնում։ 1999 թվականին, որպես դիպլոմային աշխատանք, Երևանի Սունդուկյանի անվան ազգային ակադեմիական թատրոնում բեմադրել է Թենեսի Ուիլյամսի «Տրամվայ Ցանկությունը»։ 2000 թվականին այս ներկայացումը մասնակցել է Լիտվայի Կլայպեդա քաղաքում անցկացվող «Շերմուկշնիս» փառատոնին և արժանացել մրցանակի։ 2002 թվականին, պարտադիր ծառայությունն անցնելուց հետո, Սուրեն Շահվերդյանը Սունդուկյանի անվ.ան թատրոնում բեմադրել է «Բուրատինոյի արկածներ» մանկական ներկայացումը։ 2002 թվականից Հայկական երկրորդ հեռուստաալիք վարում է «Չէին սպասում», իսկ 2012 թվականից՝ նաև «Քաղցած սպասում էին» հաղորդումները։ 2003 թվականին բեմադրել է «Ցելոֆանե երջանկություն» (ըստ Կարինե Խոդիկյանի) մոնոներկայացումը, որը նույն թվականին «Արմմոնո» միջազգային թատերական փառատոնում արժանացել է մրցանակի։ 

2004 թվականին Սուրեն Շահվերդյանը Սունդուկյանի անվան թատրոնում բեմադրել է Սառա Քեյնի «Փսիխոզ 4:48» ներկայացումը։ Այս ներկայացումը մասնակցել է բազմաթիվ միջազգային թատերական փառատոների. 2004 թվականին Ռուսաստանի Նովոսիբիրսկ քաղաքում անցկացվող «Սիբ-Ալտերա» փառատոնին, այնուհետև Իրանի Ահվազ քաղաքում «Իրանզամին» 6-րդ թատերական միջազգային փառատոնին, որտեղ արժանացել է «Լավագույն ռեժիսոր» մրցանակին։ 2005 թվականին մասնակցել է Մոսկվայի «Չեխովյան» միջազգային թատերական փառատոնին, նույն թվականին Թուրքիայի Տրապիզոն քաղաքում «Սևծովյան երկրների 6-րդ միջազգային թատերական փառատոնին»։ Այնուհետև ներկայացումը «Լավագույն ռեժիսորի» մրցանակին է արժանացել Եգիպտոսում՝ Կահիրեի «Միջազգային փորձարարական թատրոնի» փառատոնում 2006 թվականին։ 2008 թվականին մասնակցել է Ռումինիայում «Բաբել ֆեսթ» միջազգային թատերական փառատոնին։ 2012 թվականին «Փսիխոզ 4:48-ը» ներկայացվել է Գերմանիայի Շտուտգարտ քաղաքում «Բունտե-Բունե» միջազգային թատերական փառատոնին։ 

2006 թվականին Սունդուկյանի անվան թատրոնում Սուրեն Շահվերդյանը բեմադրել է Լուկաս Բերֆուսի «Մեր ծնողների սեռական նևրոզները»։ 2007 թվականին «Թատրոն 8-ի» հետ Շահվերդյանը բեմադրել է «Աղախիններ» պլաստիկ դրաման՝ ըստ Ժան Ժենեի համանուն պիեսի։ Ներկայացումը մասնակցել է բազմաթիվ միջազգային փառատոների. 2008 թվականին՝ Տրապիզոնի «Սևծովյան երկրների 9-րդ միջազգային թատերական փառատոնին», 2009 թվականին՝ Տռգովիշտեի «Բաբել ֆեսթ» փառատոնին, 2009 թվականին՝ Բելառուսի Բրեստ քաղաքում «Բելավա վեժա» միջազգային թատերական փառատոնին։ 2010 թվականին Պրահայի «Ապոստրոֆ» միջազգային փառատոնում ներկայացումն արժանացել է  «Լավագույն ռեժիսոր» մրցանակին։ 2010 թվականին «Աղախինները» մասնակցել է նաև Շտուտգարտի «Բունտե-Բունե» 21-րդ միջազգային թատերական փառատոնին, 2011 թվականին ԱՄՆ-ի Ալբուկերկե քաղաքում մասնակցել է «Ռեվոլուշնզ» միջազգային թատերական փառատոնին, իսկ 2012 թվականին՝ Լիտվայի Ռոկիշկիս քաղաքում «Ինտեր Ռամպա» թատերական փառատոնին։ 2013 թվականին ներկայացումը բեմադրվել է Նիդերլանդների մի քանի քաղաքներում։ 2016 թվականին «Աղախինները» մասնակցել է Տռգովիշտեի «Բաբել ֆեսթ» փառատոնին։ 

2009 թվականին Սուրեն Շահվերդյանը աշխատել է Ռումինիայում՝ Տոնի Բուլանդրայի թատրոնում։ Այնտեղ բեմադրել է «Սիրահարված Հիտլերը» ներկայացումը։ 2009 թվականին այն նույնպես ցուցադրվել է Տրապիզոնի «Սևծովյան երկրների 10-րդ միջազգային թատերական փառատոնում»։ Այնուհետև նույն՝ 2009 թվականին «Սիրահարված Հիտլերը» մասնակցել է Պրահայի «Ապոստրոֆ» միջազգային փառատոնին՝ արժանանալով երկրորդ մրցանակի։ Նույն թվականին ներկայացումը մասնակցել է Իտալիայի Հռոմ քաղաքում "Teatro delle Emozioni Performance" փառատոնին, Չինաստանի Շանհայ քաղաքում «Միջազգային ժամանակակից թատերական փառատոնին», Շտուտգարտի «Բունտե-Բունե» 20-րդ միջազգային թատերական փառատոնին։ 2016 թվականին «Սիրահարված Հիտլերը» մասնակցել է Մոսկվայի «Սոլո փառատոնին»։ 

2009 թվականին Ռումինիայի Տոնի Բուլանդրայի թատրոնում բեմադրվել է Թենեսի Ուիլյամսի «Տրամվայ Ցանկություն»-ը։ Ներկայացումը 2010 թվականին մասնակցել է Տրապիզոնի «Սևծովյան երկրների միջազգային թատերական փառատոնին»։ 

2012 թվականին բեմադրել է «Ես կին եմ» (Ա. Գևորգյան) ներկայացումը «Թատրոն 8-ի» հետ։ Ներկայացումը բեմադրվել է Հայաստանի տարբեր քաղաքներում։ 

2015 թվականին Երևանի Հ. Ղափլանյանի անվան դրամատիկական թատրոնում բեմադրել է «Սև դառը շոկոլադ» (Է. Պետրոսյան) ներկայացումը։ Ներկայացումը 2016 թվականին բեմադրվել է Բելգիայի Բրյուսել քաղաքում։ 2015 թվականին մասնակցել է «Հանի-մանի» ֆիլմի նկարահանումներին, եղել ֆիլմի երկրորդ ռեժիսորը, 2017 թվականին՝ «Նա ասաց՝ մայրիկ» ֆիլմի երկրորդ ռեժիսորը։ 

2016 թվականին Սուրեն Շահվերդյանը Ռումինիայի Տոնի Բուլանդրայի թատրոնում բեմադրել է Ուիլյամ Շեքսպիրի «Օթելոն», որը նույնպես մասնակցել է «Բաբել ֆեսթ» փառատոնին և արժանացել «Լավագույն ռեժիսոր» մրցանակին։ 2016 թվականին այն մասնակցել է նաև Ռումինիայի Բայա Մառե քաղաքում «Ատելիեր» միջազգային փառատոնին, Կոստանցա քաղաքում՝ "Miturile Cetatii" փառատոնին, Բուխարեստի "FESTin pe Bulevard" փառատոնին, որտեղ նույնպես արժանացել է մրցանակի։ 2017 թվականին Ռումինիայի Ռեսիտա քաղաքում "Theatre as a Street" փառատոնին է մասնակցել, ինչպես նաև Թուրքիայի Անթալիա քաղաքում անցկացվող «Անթալիայի միջազգային թատերական փառատոնին», Լեհաստանի Կրակով քաղաքում՝ "ULICA" միջազգային փառատոնին, Հարավային Կորեայի Սեուլ քաղաքում՝ "ST BOMB" և Տեջոն քաղաքի «Տեջոն» միջազգային փառատոնին։ 2018 թվականին «Օթելոն» մասնակցել է Ռումինիայի Կրայովա քաղաքում անցկացվող «Շեքսպիրյան» փառատոնին, Չեխիայի Օստրավա քաղաքում՝ «Դրիմ ֆաքթորի» միջազգային փառատոնին։ 

2018 թվականին Սուրեն Շահվերդյանը Թենեսի Ուիլյամսի «Տրամվայ Ցանկություն» պիեսը բեմադրել է երրորդ անգամ, այս անգամ Երևանի Հ. Ղափլանյանի անվան թատրոնում։ Նույն՝ 2018 թվականին, Ռումինիայում բեմադրել է «Կարմեն» պլաստիկ դրաման Պրոսպեր Մերիմեի համանուն պատմվածքի հիման վրա։

Ընտանիք 
Ունի երկու զավակ։

Բեմադրած ներկայացումներ 
 «Տրամվայ «Ցանկություն»
«Բուրատինոյի արկածները»
«Ցելոֆանե երջանկություն»
«Փսիխոզ 4.48»
 «Մեր ծնողների սեքսուալ նեվրոզները»
«Աղախիններ»
 «Սիրահարված Հիտլերը»
 «Ես կին եմ»
«Սև դառը շոկոլադ»
 «Տրամվայ «Ցանկություն»
«Օթելո»
«Կարմեն»

Ծանոթագրություններ

Արտաքին հղումներ 
  Կյանքը ափի մեջ. Սուրեն Շահվերդյան 

Հայ բեմադրիչներ
Երևանի թատրոնի և կինոյի պետական ինստիտուտի շրջանավարտներ